ალბანეთის ბანკი

ალბანეთის ბანკი (ალბ. Banka e Shqipёrisё) — ცენტრალური ბანკი ალბანეთში. სათავო ოფისი მდებარეობს ქვეყნის დედაქალაქ ტირანაში. ბანკს აგრეთვე ხუთი ფილიალი გააჩნია, რომლებიც განლაგებულია შკოდერში, გიროკასტრაში, ელბასანში, კორჩასა და ლუშნიაში. ისტორია 1925 წლის 15 მაისს ალბანეთის ხელისუფლებასთან შეთანხმებით იტალიურმა კონსორციუმმა ალბანეთის ეროვნული ბანკი დააფუძნა. ბანკის სათავო ოფისი დურესში მდებარეობდა, ხოლო ადმინისტრაციული კომიტეტი - რომში. 1926 წლის მარტში ბანკმა ბანკნოტების გამოშვება დაიწყო. 1944 წელს ეროვნულ ბანკს ალბანეთის სახელმწიფო ბანკი დაერქვა. 1945 წლის იანვარში ანტიფაშისტური ეროვნულ-განმათავისუფლებელი საბჭოს პრეზიდიუმის გადაწყვეტილებით, გაუქმდა სახელმწიფო ბანკის უცხოური კონცესია. 1945 წლის 3 იანვარს მიიღეს ალბანეთის სახელმწიფო ბანკის შესახებ კანონი და განსაზღვრა მისი როგორც ცენტრალური ბანკის სტატუსი. 1992 წლის 22 აპრილს ალბანეთის სახელმწიფო ბანკს სახელი შეეცვალა ალბანეთის ბანკით. სქოლიო რესურსები ინტერნეტში ალბანეთის ბანკის ოფიციალური საიტი (ინგლისური)